แจ้งเตือนประชาชนทั่วประเทศรับมือพายุฤดูร้อน เกิดฝนฟ้าคะนอง ลมกระโชกแรงลูกเห็บตก 29 เมษายนถึง 1 พฤษภาคมนี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า ตั้งแต่วันพรุ่งนี้ (29 เม.ย.66) จนถึงวันที่ 1 พฤษภาคม 2566 ทั่วประเทศจะได้รับผลกระทบจากพายุฤดูร้อนอีกครั้ง เนื่องจากมวลอากาศเย็นกำลังปานกลางจากประเทศจีนจะแผ่ลงมาปกคลุมประเทศไทยตอนบนและทะเลจีนใต้ ปะทะกับอากาศที่ร้อนและร้อนจัดในพื้นที่ตอนบนของไทย โดยมีลักษณะของพายุฝนฟ้าคะนอง ลมกระโชกแรง และลูกเห็บตกบางแห่ง รวมถึงอาจมีฟ้าผ่าเกิดขึ้นได้บางพื้นที่ เริ่มมีผลกระทบจากภาคตะวันออกเฉียงเหนือ จากนั้นจะกระทบกับทุกภาค รวมถึงกรุงเทพมหานครและปริมณฑล  ขอให้ประชาชนระวังอันตรายจากพายุฤดูร้อนหลีกเลี่ยงการอยู่ในที่โล่งแจ้ง ใต้ต้นไม้ใหญ่ สิ่งปลูกสร้างและป้ายโฆษณาที่ไม่แข็งแรง และการใช้โทรศัพท์มือถือขณะเกิดพายุฝนฟ้าคะนอง สำหรับภาคใต้ จะมีฝนเพิ่มขึ้น ขอให้ระวังอันตรายจากฝนฟ้าคะนอง ส่วนบริเวณอ่าวไทยทะเลมีคลื่นสูงประมาณ 1 เมตร บริเวณที่มีฝนฟ้าคะนองคลื่นสูงมากกว่า 2 เมตร ขอให้เดินเรือด้วยความระมัดระวังหลีกเลี่ยงการเดินเรือในบริเวณที่มีฝนฟ้าคะนอง เรือเล็กบริเวณอ่าวไทยควรงดออกจากฝั่ง ช่วงวันที่ 30 เมษายน – 2 พฤษภาคม 2566